172098 – 15052024 – Conform statisticilor ANCOM realizate pe baza testelor efectuate în cadrul platformei Netograf, în 2023 utilizatorii de internet din România au înregistrat o viteză medie de download de 587 Mbps pentru internetul fix prin cablu, în creștere cu aproximativ 10% comparativ cu anul anterior și o viteză medie de upload de 548 Mbps, în creștere cu 20% față de anul 2022. Se remarcă și o creștere semnificativă a vitezelor medii de transfer în rețelele fixe prin WiFi, de la 135 Mbps în anul 2022 la 156 Mbps în anul 2023 pentru download și de la 111 Mbps la 126 Mbps pentru upload. De asemenea, în ceea ce privește internetul mobil, s-a înregistrat o viteză medie de download de 39 Mbps, ușor îmbunătățită față de anul anterior și o viteză medie de upload de 12 Mbps.
Viteza medie – download și upload internet fix
În anul 2023, prin intermediul platformei Netograf au fost efectuate aproximativ 85.000 de teste valide la nivelul primilor 5 furnizori de internet fix, în funcție de numărul de conexiuni.
Astfel, viteza medie de download pentru internetul fix prin cablu a cunoscut o creștere de aproximativ 10% față de anul anterior, atingând valoarea de 587 Mbps la nivelul primilor 5 furnizori de internet fix. În același timp, viteza medie de upload a înregistrat o creștere de 20%, ajungând la 548 Mbps.
În contextul în care conectarea wireless la rețelele fixe este tot mai utilizată, în 2023 s-a înregistrat o viteză medie de download pentru internetul fix prin WiFi de 156 Mbps, în creștere cu 15% comparativ cu anul 2022 și o viteză medie de upload de 126 Mbps, în creștere cu 13% față de anul anterior, la nivelul primilor 5 furnizori de internet fix.
Din analiza statisticilor aferente anului 2023 pentru internetul fix, se observă, în general, consolidarea unei tendințe de echilibrare a vitezelor medii de download și upload în rețelele fixe (prin cablu și WiFi) pentru furnizorii mari de pe piața din România (în funcție de numărul de conexiuni).
Viteza medie – download și upload internet mobil
În ceea ce privește serviciul de acces la internet mobil, statisticile pentru anul 2023 relevă o viteză medie de download de 39 Mbps (față de 38 Mbps în anul 2022) și o viteză medie de upload de 12 Mbps (față de 15 Mbps în anul 2022).
În anul 2023, prin intermediul platformei Netograf au fost efectuate aproximativ 31.000 de teste valide la nivelul furnizorilor de internet mobil.